Seun (7) dood, 4 beseer | Netwerk24
Seun (7) dood, 4 beseer
Deur Madli Grobbelaar 28 Junie 2018 06:00
Die afgetrede leraar van Welkom, André van Zyl, en sy vrou, Nellie. van die Lighuis Jesus- bediening in Welkom, die eggenoot van die bekende is gister geopereer vir haar veelvuldige beserings wat sy in die ongeluk opgedoen het. Foto: Verskaf
’n Bekende leraar van Welkom se kleinseun (7) is op slag in ’n motorongeluk dood.
Die afgetrede leraar, Andrè van Zyl, van die Lighuis Jesus-bediening in Welkom, se vrou en dogter met haar kinders was Dinsdagoggend (26/06) onderweg na Jeffreysbaai.
Van Zyl se dogter Tina Clayton wat die motor bestuur het, het beheer verloor waarna die motor verskeie kere gerol het.
Die ongeluk het omstreeks 09:30, sowat 20 km suid van Bloemfontein, gebeur.
Nellie van Zyl (70) was in die motor vasgekeer en Tina en die drie kinders is uit die motor geslinger.
André was ten tye van die ongeluk nog in Welkom.
Hy sou hom volgende week by hulle in Jeffreysbaai aangesluit het.
Owerhede was omstreeks 09:55 op die toneel en die sewejarige Adam is op die ongelukstoneel dood verklaar.
Tina, Nellie en die twee dogters is met veelvuldige beserings in ’n hospitaal in Bloemfontein opgeneem.
’n Emosionele Van Zyl het aan Vista gesê dat Tina én Nellie gister geopereer is.
Melody (5) het ook baie seergekry, maar haar toestand is stabiel.
Die familie is in rou gedompel oor die gebeure.
“Die 70-jarige vrou was in die voertuig vasgekeer, en die bestuurder en die drie kinders is etlike meters ver uit die motor geslinger,” sê Russel Meiring, woordvoerder van ER24.
Meiring het bevestig dat die sewejarige seun dood op die toneel verklaar is en dat gespesialiseerde toerusting gebruik moes word om Nellie uit die motorwrak te sny.
Van Zyl het sy laaste preek op Sondag 6 Mei in Welkom gelewer en die egpaar het beplan om hulle binnekort in Jeffreysbaai te vestig.